રાજકોટ જિલ્લાના વહીવટી તંત્ર દ્વારા તા.પમીએ જિલ્લાના શ્રેષ્ડ શિક્ષકોનું સન્માન કરવાનો મુખ્ય સમારોહ શહેરના હેમુ ગઢવી હૉલ ખાતે યોજાયો હતો. આ સમારોહના નિમંત્રણ કાર્ડ કલેક્ટર અને ડીડીઓના નામથી છાપીને મહાનુભાવોને મોકલવામાં આવ્યા હતા. હવે બન્યું એવું કે નિમંત્રણ કાર્ડમાં કેબિનેટ મંત્રી જયેશ રાદડિયા અને રાજકોટના બે ધારાસભ્યો ગોવિંદભાઈ પટેલ, અરવિંદ રૈયાણી અને ગોંડલના ધારાસભ્ય ગીતાબા જાડેજાનું નામ લખ્યું હતું, પણ રાજકોટ જિલ્લાના અન્ય એક કેબિનેટ મંત્રી અને મૂળ શિક્ષક એવા કુંવરજી બાવળિયાનું નામ જ લખ્યું ન હતું. બાવળિયા શિક્ષક હોવા ઉપરાંત એક શાળા પણ ચલાવે છે. પ્રોટોકોલ મુજબ ધોરાજીના ધારાસભ્ય લલિત વસોયાનું નામ પણ ન હતું. વસોયાએ આ મુદ્દે વાંધો લઈ ડીડીઓને ઉગ્ર રજૂઆત કરી કાર્યક્રમના બહિષ્કારની ચીમકી આપી હતી. આ મામલો કલેક્ટર સુધી પહોંચ્યો હતો. અંતે વિના વિઘ્ને શિક્ષકોનું સન્માન થઈ શકે તે માટે પોલીસ બંદોબસ્ત વચ્ચેે કાર્યક્રમ યોજવો પડ્યો હતો. શિક્ષકો – ગુરુઓનું માન જાળવવા ધારાસભ્યએ પણ વિરોધનો કાર્યક્રમ પડતો મૂકતા અંતે તંત્રએ રાહતનો દમ લીધો હતો. આમ કેટલીક વાર અધિકારીઓની ઉતાવળ ઉપાધિ નોતરતી હોય છે..!